攻媿齋
作者：樓鑰
朝代：宋

paragraphs: 聖賢不得見，道散固已久。
學者多自賢，鮮肯事師友。
顛冥聲利中，悔吝皆自取。
動言無媿怍，未知果然否。
寡過云未能，先聖欣善誘。
凜凜孟氏言，幾希異禽獸。
參乎病知免，遂使啟足手。
寧知起易簀，又在此段後。
吾儕況小人，氣質素凡陋。
以其所以養，孝道亦何有。
勉前類水馬，立處祇如舊。
儻復不自力，其末當愈謬。
每思攻所媿，扁榜銘座右。
三誦故人書，慙汗幾欲溜。
夫豈爲戲言，知君於我厚。
因之更加警，補過尚無咎。